ජනාධිපති මහින්ද රාජපක්ෂ මහතාගේ මාලදිවයින් චාරිකාව දෙරටේ මිතුරු සබඳතාවල තවත් කඩඉමක් බව මාලදිවයින් විදේශ ඇමැතිනී දුන්යා මවුමූන් මහත්මිය ප්‍රකාශ කළාය.ජනාධිපතිවරයා මාලදිවයිනට පැමිණි පස්වැනි වතාව මෙය බව පැවසූ මවුමූන් මහත්මිය සිය වත්මන් ජනාධිපතිවරයා ධූරය භාර ගත් පසු එරටට පැමිණි ප්‍රථම රාජ්‍ය නායකයා රාජපක්ෂ ජනාධිපතිවරයා බවත් පැවසුවාය.ඒ මහත්මිය මෙසේ ප්‍රකාශ කෙළේ මාලදිවයිනේ සංචාරයක නිරත ජනාධිපතිවරයා කුරුම්බා දිවයිනේ සංචාරක නිකේතනයේ දී පෙරේදා (26) මුණගැසුණු අවස්ථාවේදීය.ද්විපාර්ශ්වික සබඳතා අඛණ්ඩව වර්ධනය වීම ගැන සතුට පළ කළ ජනාධිපති රාජපක්‍ෂ මහතා තමා ඇතුළු දූත පිරිසට ලැබුණු උණුසුම් පිළිගැනීම හා සුහද සත්කාර පිළිබඳව ද ස්තුතිය පුද කෙළේය.විදේශ ඇමැතිනිය සහ ජනාධිපතිතුමා අතර කතාබහේ දී කලින් දා නිල සාකච්ඡාවට බඳුන් වූ විෂයය ගැන තවදුරටත් අදහස් හුවමාරු කැර ගන්නා ලදී.කලාපීය රටවල අභිවෘද්ධිය සඳහා සාර්ක් සංවිධානය (දකුණු ආසියානු කලාපීය සහයෝගීතා සංගමය) ශක්තිමත් කිරීම තීරණාත්මක සාධකයක් බව පිළිගත් ජනාධිපතිතුමා සහ මාලදිවයින් විදේශ ඇමැතිනිය එය කළ යුත්තේ සාමාජික රටවල ලොකු කුඩා බව , ප්‍රබල දුබල බව වැනි වෙනස්කම් නොතකා සමානාත්මතා පදනමකින් යයි අවධාරණය කළහ.ශ්‍රී ලංකාව තමන්ට බොහෝ උපකාර කොට තිබෙන අතර මාලදිවයිනත් අන්තර්ජාතික වේදිකාවේ දී ශ්‍රී ලංකාවට දිගටම සහය දුන් බව සිහිපත් කළ ඇමැතිවරිය එම සහයෝගය ඉදිරියටත් ස්ථිර බව සහතික වූවාය.පොදු රාජ්‍ය මණ්ඩලය කෙරෙහි අවධානය යොමු කළ දෙපාර්ශවය මේ සංවිධානය දේශපාලන අරමුණු සඳහා උපයෝගී කොට ගැනීමේ උත්සාහයක් ඇති බැවින් එබඳු ප්‍රවණතා පරාජය කොට එය නිසි මගට ගැනීම අවශ්‍ය බවට එකඟත්වය පළ කළහ.විදේශ අමැතැ මහාචාර්ය ජී.එල්. පීරිස්, උසස් අධ්‍යාපන අමැති එස්.බී. දිසානායක, විදේශ අමාත්‍යාංශයේ අධීක්‍ෂණ මන්ත්‍රී සජින් ද වාස් ගුණවර්ධන, ජනාධිපති ලේකම් ලලිත් වීරතුංග යන මහත්වරුන් ද විදේශ අමාත්‍යාංශයේ ලේකම් ෂෙනුකා සෙනෙවිරත්න මහත්මිය සහ මාලදිවයින් හි ශ්‍රී ලංකා මහ කොමසාරිස් ඩික්සන් දෑල මහතා ද සාකච්ඡාවට එක්ව සිටියහ.